钦定古今图书集成/方舆汇编/职方典/第1492卷 > 《芦渚秋月》前人
## 钦定古今图书集成/方舆汇编/职方典/第1492卷 > 《芦渚秋月》前人

无数芦花映水乡，更宜明月发秋光。雁回应避前村
雪，鹊下先惊满地霜。僻陋未须谈《爨僰》，虚无浑似对
潇湘。令人苦忆江南路，白酒青鱼上野航。

《通志》：“明孝宗弘治十三年，弥勒地震。”

武宗正德十五年，平十八寨，北胜州兵护守弥郡，凿
碌岩石取蜂蜜，多病卒，岩中响声数日，祭之乃止。至
今北胜兵每岁遥祭。

世宗嘉靖三十一年，广西府有白蝶群飞蔽天，自东
而来。

神宗万历十八年十一月，广西彗星飞自东北而西
南，状如圆盆，有尾，色灰白，离地数丈有声，坠时如雷，
远近皆闻